Tisztelt Lakosok!

Budapest I. kerület Budavári Önkormányzat Képviselő-testületének a szociális és gyermekjóléti pénzbeli, természetbeni és személyes gondoskodást nyújtó ellátásokról szóló 6/2015. (II.27.) önkormányzati rendeletében foglaltak alapján az ünnepi támogatás évente két alkalommal a húsvéti ünnep és a karácsonyi ünnep alkalmából nyújtható.

Az ünnepi támogatást az önkormányzat nem hivatalból nyújtja, hanem benyújtott kérelem alapján állapítja meg a jogosultságot és a támogatást. A karácsonyi ünnep alkalmából nyújtható ünnepi támogatás megállapítása iránti kérelem tárgyév október 15-től december 15-ig, a húsvéti ünnep alkalmából nyújtható ünnepi támogatás megállapítása iránti kérelem a húsvéti ünnepet megelőző 60 napon belül, de legkésőbb a húsvétot megelőző 10. napig nyújtható be.

A húsvéti ünnep alkalmából nyújtható ünnepi támogatás megállapítása iránti kérelmet ebben az évben legkésőbb 2023. március 31-ig kell eljuttatni, benyújtani a Budapest Főváros I. kerület Budavári Polgármesteri Hivatal ügyfélszolgálati irodájára (1014 Budapest, Kapisztrán tér 1., vagy 1013 Budapest, Attila út 65.). A kérelem postán is elküldhető a polgármesteri hivatal részére (1014 Budapest, Kapisztrán tér 1., vagy 1250 Budapest, Pf.: 35.), vagy benyújtható elektronikus úton ügyfélkapun keresztül is.

Ünnepi támogatásra jogosult az a kérelmező

a) aki a 80. életévét betöltötte, vagy a tárgyév december 31. napjáig a 80. életévét betölti,

b) aki a tárgyév december 31. napjáig a 65. életévét betölti, és a húsvéti ünnep alkalmából nyújtható támogatás esetén tárgyév március 1-jén, a karácsonyi ünnep alkalmából nyújtható támogatás esetén tárgyév november 1-jén

ba) élelmiszertámogatásban, vagy

bb) gyógyszertámogatásban, vagy

bc) adósságcsökkentési támogatásban, vagy

bd) lakásfenntartási támogatásban részesül,

c) aki a tárgyévben rendkívüli gyermekvédelmi támogatásban részesült, vagy

d) aki a húsvéti ünnep alkalmából nyújtható támogatás esetén a tárgyév március 1-jén, a karácsonyi ünnep alkalmából nyújtható támogatás esetén tárgyév december 1-jén a gyermekek védelméről és gyámügyi igazgatásról szóló törvény szerinti rendszeres gyermekvédelmi kedvezményre jogosult gyermeket nevel a családjában, vagy a 18. életévét betöltötte és saját jogán rendszeres gyermekvédelmi kedvezményre jogosult.